**Tájékoztató a speciális szükségletű hallgatók számára**

A valamilyen fogyatékossággal élő, illetve a súlyos, a tanulást érdemben nehezítő krónikus betegségben szenvedő hallgatók különféle támogatásokra jogosultak. Ezt a jogukat akkor tudják érvényesíteni, ha speciális szükségletűként regisztrálnak. A kari koordinátor és az Egyetem Speciális Hallgatói Ügyeket Támogató Irodája (SHÜTI) közösen látja el a fogyatékossággal élő hallgatók támogatását.

**Ki a speciális szükségletű hallgató?**

A nemzeti felsőoktatásról szóló 2011. évi CCIV. törvény 108. § 6. pontja alapján ***fogyatékossággal élő*** hallgató az, aki mozgásszervi, érzékszervi vagy beszédfogyatékos, több fogyatékosság együttes előfordulása esetén halmozottan fogyatékos, autizmus spektrum zavarral vagy egyéb pszichés fejlődési zavarral (súlyos tanulási, figyelem- vagy magatartásszabályozási zavarral) küzd. Bár a törvény nem írja elő, egyetemünk segíti a ***tartós orvosi kezelésre szoruló*** hallgatókat is a tanulást befolyásoló speciális szükségletek fennállása esetén (ELTE Hallgatói követelményrendszer XIII. fejezet 208. §).

**A regisztráció módja**

***A hallgató segítésének feltétele*** *a speciális szükségletűként történő* ***regisztráció*,** melynek során ***a kari fogyatékosügyi koordinátorral***, Solymosi Katalinnal egy személyes beszélgetés keretében lehet egyeztetni a támogatási szükséglet formáit. A regisztráció bármikor lehetséges, de célszerű még a tanévkezdés elején megtenni. Aki már az első, őszi szemeszterben is élni kíván a kurzusokra való bejutásnál az előnyben részesítés jogával, már a beiratkozás során, lekésőbb a rangsorolásos tárgyfelvétel vége előtt két nappal regisztrálnia kell, különben az első félévre már nem tudja érvényesíteni ezt a kedvezményt. Erre 2019-ben ***augusztus 30-án, szeptember 2. és 4-én 10 és 12 óra között*** lesz mód, a Kazinczy utca 209-ben.

Regisztrációra ettől eltérő, ímélben egyeztetett időpontban is van lehetőség. Írjanak levelet az eselyegyenloseg@ppk.elte.hu címre. A levél tárgyába írják be a regisztráció szót és a saját nevüket. A fogyatékosságot igazoló szakvéleményt is csatolják a leveléhez szkennelve vagy fotózva, ezzel megkönnyítve a regisztráció menetét.

***A regisztrációra hozzák magukkal a speciális szükségletet igazoló szakértői vélemény*** eredeti példányát. A regisztrációhoz szükséges még a regisztrációs adatlap és nyilatkozat kitöltése (ld. melléklet), ami a koordinátorral közösen történik. Ekkor történik meg a lehetséges és szükséges támogatások átbeszélése is. A regisztráció körülbelül fél óra időtartamú.

Az aktuális tudnivalókról tájékozódjanak a PPK honlapján ([www.ppk.elte.hu/eselyegyenloseg](http://www.ppk.elte.hu/eselyegyenloseg)).

**A speciális szükséglet igazolásának módja**

**fogyatékosság esetében**

* ha a hallgató fogyatékossága, sajátos nevelési igénye **már a közoktatási tanulmányai alatt is** fennállt, és erre tekintettel tanulmányai és az érettségi vizsga során kedvezményben részesült, a megyei/fővárosi pedagógiai szakszolgálati intézmények, illetve azok megyei vagy országos szakértői bizottságként eljáró tagintézményei (valamint jogelődjeik közül a tanulási képességvizsgáló szakértői és rehabilitációs bizottságok, és az országos szakértői és rehabilitációs bizottságok) által kibocsátott szakértői véleménnyel;
* ha a fogyatékosságot később állapították meg, vagy korábban is fennállt, de a hallgató nem rendelkezik a pedagógiai szakszolgálati intézmény igazolásával, – diszlexia, diszgráfia és diszkalkulia kivételével – a lakóhely szerint illetékes **megyei vagy fővárosi kormányhivatal** mint **rehabilitációs szakértői szerv** illetve annak jogelődei által kibocsátott szakvéleményével;
* diszlexia, diszgráfia és diszkalkulia esetén lakóhelytől függetlenül **kizárólag** a **Budapest Főváros Kormányhivatala III. kerületi Hivatala** szakvéleményével (ld. 327/2011. /XII.29./ Korm. rendelet 2. § /5/ *és* 87/2015./IV.9./ 63./1/);
* **külföldi állampolgárságú hallgató** esetében a lakóhely vagy tartózkodási hely szerinti illetékes ország szakértői szervezete vagy bizottsága által kibocsátott, eredeti szakvéleménnyel, valamint – ha nem magyar vagy angol nyelvű – annak magyar vagy angol nyelvű hiteles fordításával. A kari koordinátor szükség esetén megkéri a Bárczi Gusztáv Gyógypedagógiai Kar szakterületileg illetékes intézetének véleményét, amely indokolt esetben személyes vizsgálatot is elrendelhet véleményének kialakításához.

**tartós orvosi kezelésre szoruló** **esetében**

* **szakorvosi igazolás** vagy a fővárosi, illetve a területileg illetékes megyei kormányhivatal mint rehabilitációs hatóság **szakvéleménye** szükséges.

Az igazolásnak minden esetben tartalmaznia kell a fogyatékosság vagy betegség megnevezését **(BNO kódját)**,súlyosságát vagyaz egészségkárosodásmértékét,végleges vagy időszakos voltát**.** Amennyiben a szakvélemény felülvizsgálati időpontot határoz meg, az igazolás érvényességének lejárta után új igazolást szükséges benyújtani.

**Kihez fordulhatnak a PPK speciális szükségletű hallgatói segítségért?**

A speciális szükségletű hallgató a tanulmányi és tanulási környezettel kapcsolatos ügyeiben a **kari** fogyatékosügyi **koordinátorhoz** forduljon. Szükség esetén ő egyeztet az oktatókkal, oktatásszervezőkkel, tanulmányi osztállyal. A kari fogyatékosügyi koordinátor a speciális szükségletből fakadó bármilyen kérdéssel, kéréssel felkereshető.

**Solymosi Katalin,** PPK **kari fogyatékosügyi koordinátor**

Elérhetőségek: [eselyegyenloseg@ppk.elte.hu](mailto:eselyegyenloseg@ppk.elte.hu),

Honlap: [www.ppk.elte.hu/eselyegyenloseg](http://www.ppk.elte.hu/eselyegyenloseg)

Az Egyetemi Szolgáltatási Igazgatóság **Speciális Hallgatói Ügyeket Támogató Irodájának (SHÜTI) munkatársai** és szolgáltatásai a kari koordinátoron keresztül vagy közvetlenül is megkereshetők, ám ez utóbbi esetben is hasznos lehet, ha a kari koordinátort erről tájékoztatják.

A SHÜTI címe: 1088 Budapest, Múzeum krt. 4. A. épület, Alagsor 125. (*Ez valószínűleg változni fog*!)

Központi ímélcím: [shuti@kancellaria.elte.hu](mailto:shuti@kancellaria.elte.hu) Központi telefonszám: 483-8000, mellékek a neveknél

* Központvezető: **Kovács Krisztina**, [kovacs.krisztina@kancellaria.elte.hu](mailto:kovacs.krisztina@kancellaria.elte.hu), 2256 m., 30-3157820
* Látássérültek segítője: **Grósz Judit**, [grosz.judit@kancellaria.elte.hu](mailto:grosz.judit@kancellaria.elte.hu), 2261 m., 30-315-7422
* Hallássérült és tanulási zavarban érintett hallgatók segítője: **Szepesi Magdolna**, [szepesi.magdolna@kancellaria.elte.hu](mailto:szepesi.magdolna@kancellaria.elte.hu), 2261 m.; 30-315-7624
* Mozgássérült hallgatók szociális gondozója: **Péterfia Eszter**, [peterfia.eszter@kancellaria.elte.hu](mailto:peterfia.eszter@kancellaria.elte.hu), 2262 m., 30-315-7672
* Autizmus spektrumzavarban érintett hallgatók segítője: **Matolcsi Rita**, [matolcsi.rita@kancellaria.elte.hu](mailto:matolcsi.rita@kancellaria.elte.hu), 2261 m., 30-315-7811
* Informatikai segítség, látássérülteknek tananyag digitalizálás, adaptáció: **Rozemberczki Zoltán**, [rozemberczki.zoltan@kancellaria.elte.hu](mailto:rozemberczki.zoltan@kancellaria.elte.hu), 2262 m.; 30-315-7582

Honlap: https://www.elte.hu/eselyegyenloseg/shuti

A hallgatói élettel, ösztöndíjakkal és szociális támogatásokkal kapcsolatos ügyekben javasoljuk a **Hallgatói Önkormányzat** (HÖK) **esélyegyenlőségi biztosához** fordulni.

Elérhetőségek: [esely@ppkhok.elte.hu](mailto:esely@ppkhok.elte.hu), 461-4500/3470

Honlap: <http://ppkhok.elte.hu>

**A támogatások formái**

A támogatások és kedvezmények **csak a speciális szükséglettel összefüggésben adhatók**.A megfelelő segítséget minden esetben a speciális szükségletű **hallgatónak kell kérnie** **a** **kari fogyatékosügyi** **koordinátornál**. A kari koordinátor feladata a speciális igények felmérése, megbeszélése a hallgatóval, azokról a tanároknak szóló igazolás készítése, a támogatások megszervezése.

Tanulmányi kedvezmények és szolgáltatások a kari koordinátor közreműködésével:

* a speciális szükséglethez igazodó vizsgaforma (pl. szóbeli helyett írásbeli, írásbeli helyett szóbeli, jelnyelvi tolmácsolás stb.), sajátos vizsgaszervezés vagy többletidő biztosítása a vizsgán, ezekről igazolás kiállítása,
* egyes követelmények teljesítése alóli részleges vagy teljes felmentés, illetve a más formában való teljesítés lehetősége a szakterülettel / oktatókkal egyeztetve,
* a speciális szükséglethez igazodó eszközök kölcsönzése, ill. használata a kurzusokon, vizsgákon (pl. laptop felolvasóprogrammal, diktafon, hangerősítő),
* a Kar két könyvtárában ingyenes fénymásolási lehetőség, szkenner, akadálymentes számítógépes munkaállomások, olvasó- és nagyítókészülék, a Kazinczy utcai könyvtárban dombornyomtató, tananyag-digitalizálási lehetőség,
* egyéni konzultáció, tanácsadás a speciális szükségletből fakadó nehézségekkel összefüggésben.

A speciális szükségletű hallgatók a kurzusfelvétel során előnyben részesülhetnek. Ennek igénybevételére vonatkozóan nyilatkozatot kell tenni (ld. a regisztrációs lap részeként).

Speciális szolgáltatások a SHÜTI révén (a kari koordinátor segítségével vagy közvetlenül is igényelhető)

* személyi segítő vagy jegyzetelő biztosítása,
* a közlekedés támogatása (útvonaltanítás, tájékozódás segítése, kísérő szervezése, taxicsekk)
* Neptun-használat megtanítása,
* a könyvtárak használatának megtanítása,
* tankönyv-digitalizálás, hozzáférés az adaptált digitális tananyag-adatbázishoz
* a tanulást segítő egyéb eszközök, anyagok adaptációja (pl. tananyagként használt videofilmek feliratozása és narrációja), grafikonok, ábrák, térképek adaptációja, domború ábrák készítése, illetve ezek szóbeli magyarázata,
* írásbeli munkák nyelvhelyességi ellenőrzése, javítása, nehezen érthető szövegek magyarázata, egyszerűsítése,
* speciális tanulás-módszertani, tanulási tanácsadás, tanfolyamok,
* karriermenedzsment: egyéni tanácsadás és kiscsoportos tréningek,
* hallgatói fórumok szervezése,
* sportprogramokon az akadálymentes hozzáférés biztosítása; tanácsadás a sportolási lehetőségekről, ezek elérhetőségéről,
* értesítés pályázati lehetőségekről, tájékoztatás az Erasmus+ program fogyatékos hallgatókat érintő lehetőségeiről, segítségnyújtás a kiegészítő támogatás megpályázásában és a külföldi egyetemek fogyatékosügyi koordinátoraival történő kapcsolattartásban.

A fentieken kívül minden regisztrált hallgató használhatja az akadálymentes, önálló nyelvtanulást segítő laborokat a társkarokon: a TTK Médiatárát és a BTK Esélyegyenlőségi szobát.

Sikeres tanulást és élményekben gazdag diákéletet kívánunk!